PIGMALION ANBALAO – Boukie Banane
PIGMALION ANBALAO
(SORI, GEORGE BERNARD SHAW)
ENN REVIZION MALELVE
O Bondie Saraswati
tranp mo plim dan lank beni,
gid mo lespri ar bote,
plen mo kaye ar bonte.
MADAM DANBALANS (ANVIRON 50 AN ME PARET BOUKOU PLI ZENN)
JO, GARSON MADAM DANBALANS (ANVIRON 25 AN)
FI, TIFI MADAM DANBALANS (ANVIRON 30 AN)
DIMOUN 1
DIMOUN 2
DIMOUN 3
DIMOUN 4
LIZA, MARSAN LAZLE-GOYAVDESINN (ANVIRON 30 AN)
PROFESER PIGMALION (ANVIRON 50 AN)
SITARRA (ANVIRON 40 AN)
MARIE-LOUISE, GOUVERNANT KOT PROFESER PIGMALION (ANVIRON 60 AN)
PAPA LIZA, ENN SOMER PROFESIONEL (ANVIRON 55 AN)
MADAM PIGMALION, MAMA PROFESER PIGMALION (ANVIRON 70 AN)
MAZORDOM KOT MADAM PIGMALION
Ena 300,000 banane
nou anset envant koze,
servi labous ek poumon,
lalang, lalev ek nene
pou chombo so destine;
fer so servo vinn epe;
alim limazinasion
pou ekler soley dime.
300,000 banane pli tar
laplipar finn res katar
e detrwa ki kontrol far
kontinie fer zot vantar.
Ale-vini, Pigmalion
tas lor poto kreasion.
lalang ankor amare;
lespri souvan lok-loke;
‘ki ete’ pa konn gete;
desten may dan marenwar.
Divan teat Porlwi, apre enn spektak. Gro lapli pe tonbe. Seki finn vinn par loto pe al rod zot loto anba zot parapli; seki res Porlwi pe al marse ousa pe sey gagn enn taxi. Ena seki res andeor Porlwi e ki peyna loto; zot pe atann transpor piblik aswar. Apre enn gran mouvman ena zis detrwa dimoun dan lavarang teat. Lapli pe dir ‘mwa ki la’.
MADAM DANBALANS
Jo, mo garson al rod enn taxi. Lapli la pa pou aret tonbe.
Kot pou gagn taxi sa ler la? Tou taxi okipe.
Un bachara sa! Nanye li peut fer. Al cherche un taxi, inbecile!
Aret britaliz li fi. Ale mo garson; rod kote Plasdarm … sinon al Plasviktorya.
Dan sa lapli la?
Hen, pran mo parapli.
Koman je veux fer mwa?
Atann anba lavarang.
Espes de chouchoundar, fatra! Maman, ou pour lèche lui brutalise moi?
Fi, kifer to pa koz normal kouma tou dimoun?
Maman chérie, tu veux que je koz gro kreol kom les bachara? No way! Ce patois grossie me fe vomir. Wek! … ou plutôt ‘oueque’!
To ankor lamem, Jo. Ale vit mo bebe.
Bebe! Un gro bene, oui. Fatra, to pa’nn tande. Va chercher taxi pou mademoiselle Danbalans. Olie duboute couma statue, bouge le waya. Bouge le waya Monsieur bachara. Maman, tu vois combien il me provok.
Jo, lapli finn pase enpe, galoupe al rod enn taxi. Ale beta!
(Ler li sorti lor vites li tap ar Liza, enn mamzel anviron 30 an ki vann lazle goyavdesinn dan bann ti po ki li finn plase dan enn pagne. So pagne tonbe, detrwa po kraze. Jo pa mem arete pou gete.)
Eh Jo, gete kot ou fou ou lapat… Get ki ou finn fer … trwa po lazle dan labou … kisannla pou pey lepo kase … faner! 150 roupi dan dilo… enn demi-zourne
travay dan baydoum … mem pa arete pou gete… koumadir nou pa ekziste… kras lor nou ale. … nou pouritir nou … nou nenport nou … lapolis pa trouve sa … nek
mars lor nou laswer … bondie kan ou pou kas-kas zot … fer zot pey zot pese…
eta aret rabase … ena enn mamlouk pe ekrir tou … espesial brannch … miray ena zorey
Mo onet mwa… mo viv ar laswer mo travay. … ki mo pa gagn drwa? ou trouve madam dan ki bez sa kouyon la finn met mwa …
Ou konn mo garson?
Ou garson … kisannla ou garson …
Kouma ou kone li apel Jo?
jo … tou dimoun jo … e jo dir madam dan zar ki jo se jo…
Sûrement li fer so mofinn avec cette trainée.
ki to dir zeswizela … trene … kisannla trene … trene tomem lagel traver … to pou pey dega ki li finn fer … hen … koze lagel dan zar …
Tansion … ena mous pe ekrir …
… les li ekrir … li bon li ekrir … mo pou fer deklarasion … lagel traver zoure … dir mo trene … samem zot manier … zot met ar dimoun onet … ki gagn so
lavi ar so prop laswer… kisannla pou pey trwa po kase…
Ala ou 150 roupi. Aret agas nou!
akoz zot ena kas zot kwar zot tro gran … koz gra … nou ti dimoun peyna personn pou pran nou par … koumadir nou lamone zete nou…
Aret moulougande mamzel! Ou tapaz pe insilte kolonn sa Tanp Kiltir la, teat ki finn temwen sivilizasion. Aret ou jare verbal. Koz prop, koz langaz gramatikal, semantik ek poetik. Aret fer malang ar parol Bondie. Langaz Labib, roman, poezi dramatik, satirik, romantik pa finn fer pou vomisman ek palab enn garni fware!
ki li gagne sa boug la … pa kapav koze kouma tou dimoun … kot li sorti … ki li kwar nou mars ar diksioner … fer vantar ar sertifika … dominer … fer dominer
… grannwar … ki li kwar liete … lapolis … aret sa boug la … taker sa
limem ekrir tou … espion sa
DIMOUN 1, 2, 4
depi talerla pe dir twa Liza …
ki li kwar li ete… ekrir … ki li ekrir … kot nou drwa… nou liberte …
Choupchat chokrri! Ki ou problem?
ki drwa ou ekrir seki nou dir… ki drwa …
Ou enn spesimenn rar dan laboratwar imen.
li pe rod avoy mwa labatwar…
Pa labatwar. La bo ra twar.
mem zafer … ki ou kwar zanimo mwa… fer kourrbani
ki zafer
Samem, sa mo ‘kourb …’
kourrbani
Kourrbani. Enn zoli mo. (Li tir so karne pou ekrir) k, o, u, r, b, a, n, i, koumsamem ekrir sa? Enn r ousa rr
ki ou pe rabase… ki r ou pe dir
Eski ou konn ekrir sa lang ki nou pe koze?
normal mo konn koz mo lang
Pa koze! Eski ou konn lir ek ekrir sa gran kado ki nou anset finn donn nou pou ki nou kapav lir parol Bondie?
ki ou kriye ar mwa… ou mo papa ou…
Mamzel, si mo ti ou papa mo ti pou atas ou lor enn sez e pa larg ou tanki ou pa finn konn lir ek ekrir nou lang nasional, senbol nou idantite!
tande zot tou… li pe menas pou bat mwa… (li koumans kriye-plore)
Arete! Aret sa grimas la! … Fasad sa teat la pe plore telman ou fer so zorey fermal ar ou tapaz deregle; ler dan nou kapital pe trangle akoz ou polision sonor ki fann pianter partou. Mamzel, tapaz-tourdi-lespri ki sorti par ou labous ti bizen enn ofans kriminel pini par lapenn kapital.
(pa konpran nanye)
plore ‘si pa gagn drwa…
Pa per mamzel. … Misie, ou pa kwar ou pe abriti sa mamzel la?
Oui, il parle grammatical … veut impressioner. Vantar!
Fi, res andeor sa!
(anmemtan Jo rantre. Klerman li pa’nn reysi gagn enn taxi. Lorla li tranpe kouma enn kanar.)
Jo, kot taxi? Ayo mo garson, to tranpe net! Tansion to malad.
Se moi ki va et malad. Personn pa pran mwa kontre.
Dan 5 minit ou bis pe pase, madam. Enpe pasians mamzel!
Ki bis?
Bis Pwentosab. Pa labamem ou reste?
Dialek Pwentosab li bien spesial. … Ala ou bis pe vini. Anavans … Bonswar madam!
(lafami Danbalans sorti. Zis avan li sorti Jo tern enn kou bien for. Tann so ser dir li, “Pa mettre ton mikrob sur moi!”)
(li koz ar Sitarra)
madam, aste enn po lazle goyavdesinn ar enn pov malere ki gagn maltrete ar bann zom violan gramaten-tanto …
Mo diabetik, ma fi! Dokter defann manz sa.
ed enn malere… mo enn orfelen… mo paran bien pov …
Mantez! Madam la fek donn ou 150 roupi.
vey ou zafer…
(ar Pigmalion)
Ou konn tou bann dialek nou lang nasional?
Tou, non. Bann prensipal, wi.
Ou konn Profeser Pigmalion?
Momem sa! Ou, kisannla ou?
Mo apel Sitarra.
Mamzel Sitarra, ou pa’nn resevwar mo meyl? Mo ti pe vinn zwenn ou lasemenn prosenn.
Mo ti’le fer ou enn sirpriz.
Kot ou pe reste?
Lotel Sen Zorz.
Non, ou pe res Nimero 5, Lari Boukie Banane.
Misie Profeser, pran enn po lazle. Ed enn malere.
Mamzel Moulougande, eski ou prodwi respekte bann norm izienn enternasional, izo 9000 ets?
(ar Sitarra)
Mamzel, dir li aret manz mo krann … fer mwa boufon… vadire mo zis bon pou desbinn… mo imen mwa.
Mamzel…
mo apel liza ..
Mamzel Liza, pou mwa ou enn imen, zanfan Bondie ar enn nam… me ou nam li kouma enn metal mat ki pa pe briye. Li pa briye parski ou pa konn servi pli zoli kado ki nou anset sorti Lafrik, Lerop ek Lazi finn donn nou. Enn zoli lang ki sak fwa ou ouver ou labous ou masakre li … me mo bizen rekonet ki mamzel Pwentosab boukou plis koupab ki ou. … Les mo dir ou enn ti sekre. Mo kapav dan trwa mwa montre ou lir, ekrir e koz telman prop ki bann lider politik pou lager pou ofer ou minister kiltir.
baprrebap… pa vre sa…
Posib sa. Bien posib mem.
(Lorloz Katedral Sen Lwi sonn minwi.)
Mesaz lesiel. Mamzel Liza, Bondie limem pe dir ou aret plengne, moulougande. Hen, pran tousa!
(li devid tou so pos dan pagne Liza)
Si ou replengne, bann anz dan lesiel pou modi ou.
(Pigmalion ek Sitarra sorti ansam. Liza pe kont lamone dan so pagne)
To’nn get sa sinema la… Ena marday ladan… Sanse pou montre lir… lergete pe fer biznes…
grimas lor grimas… servi bel-bel koze pou met zoli fam dan lak… lapolis … gouvernman zot tou pe fer katakata… touris orizontal…
to pa trouve zot pa’le nou konn eskimo, volapuk ek esperannto … bann gropoumon bann nimakaram sa… sanse profeser… kikfwa longanis
non do… mo konn misie la… li ekrir boukou liv… pa bezer sa
normal to pou pran so par… li fami ar twa… sirman to gagn to bout
aprann nou lang… nou konn li… aprann seki nou kone… zot pe rod ferm nou dan bwat kondane…
dime boner mo pe al parl tousa ar mo depite…
bizen fer ferm li..
dan prizon ousa dan lazil
personn pa konn enn baz kot kapav gagn enpe nisa
finn minwi pase … pa finn ler pou al dormi…
tro tar pou al dormi… tro boner pou leve… zis ler pou manze, bwar, donn jaz
(enn sega tipik)
Dimans gramaten mo pas kot bazar
zanon la tonbe, Liza ramase.
DIMOUN 2, 3, 4.
Rann zonon la Liza, rann zanon la
Rann zanon la, mo papa ki ti donn sa.
(Lelandime ver 10.00 er dimaten. Dan salon Profeser Pigmalion ki bien andezord. Sitarra pe zwe piano e pe sante. Profeser Pigmalion pe ekoute ar plezir ek lentere.)
(pe sante)
to’nn donn mwa lafwa dan twa….
(ler sante fini, Pigmalion paret kontan me preokipe)
Mo onore ki ou finn swazir mo poem pou konpoz ou sante, ki, mo bizen aksepte, enn mervey mizikal. Sa manier ou finn fizionn Sega ar Jaz li … maha … me ou pa kwar nou pe donn bourik manz lazle?
Ou pa mayn ki mo fer detrwa azisteman pou fer ou sonet rant dan moul mo lamizik?
Ditou. De realite ar zot prop lozik pe zwenn atraver kreasion… Me dimoun ki abitie ar tiling-tiling, kacha-kacha zot pou konpran seki ou pe fer ek seki mo pe dir?
Si pa seye kouma pou kone. Si pa kas labitid kouma pou fer sanzman. Bizen pran risk. … Mwa, mo pa pou kile. Mo ena enn proze exitan ki mo panse neseser pou devlopman mo vizion artistik. Si ou permet mwa mo pou al delavan. … Mo’nn swazir enn ventenn poem ki ou finn ekrir pou mo prosenn albem. Bien sir pou oblize fer bann tipti azisteman. Mo ena enn lot proze plis anbisie: ekrir lamizik pou bann tex komedi mizikal ek opera rok ki ou finn ekrir e ki pe dormi dan tirwar… Bien sir nou pou respekte ou bann drwa.
Konservatwar TiFrer. … Ou pa paret kontan. Ou pa dakor?
Li pa enn zafer kontan ou dakor. Eski li enn bon demars? Mo ekrir poem pou montre febles lang parle. Mo kwar ki lekritir konsolid enn lang, donn li enn lot epeser, enn lot dimansion. Si nou sant poezi li pa pou vinn parey kouma parol folklorik? … tilae … tilae! Eski dimoun pou pran lapenn etidie stil poetik ek vizion artistik?
Si sante la tous zot leker, zot pou anvi konn plis … me si zot pa kone sipa sante la ekziste ousa non kan zot pou enterese ar stil ek vizion?
Poezi bizen beki lamizik?
Pa beki. Plito akonpagnman. Parey kouma pima ki fer enn bon manze vinn pli bon.
Les letan fer so travay. Si rezilta negatif, be, nou va abandonn proze la.
(Marie-Louise, anviron 60 an, rantre. Li gouvernant lakaz Profeser Pigmalion. Amizir zistwar la avanse nou pou realize ki se li veritab sef dan lakaz. Souvan li bizen met so patron dan so plas.)
Misie, ena enn mamzel ki dir li bien bizen koz ar ou.
(tann enn lavwa deor ki dir, “pa bliye dir li mo finn vinn dan loto”… Marie-Louise tourn ver lavwa pou dir)
Misie la pa enterese pou kone si ou finn vinn par bis, loto ousa kamion!
Bien jangli me so manier koze kapav enteres ou… vadire diaman brit ki pe atann artizan-artis pou gagn rafinnman.
(lavwa deor:”pa bliye dir li mo pou ed li regagn lamone ki li ti perdi yer swar … pa bliye. Marie-Louise tourn ver lavwa pou dir)
Misie la pa enn boutikie, mamzel!
Fer li rantre!
(Marie-Louise al sers li. Se Liza sa. Li pli prop, louk pli prezantab.)
Ou sa? Mo pa bizen li. Yer swar mo ti pran tou not ki bizen lor so sentax, vokabiler ek entonasion. Pran ou pake ale Madam Marie-Louise.
Nw’ale mafi.
mo pa enn pake mwa, mo enn imen … apre aret fer ou fanor … mo’nn vinn propoz biznes misie … bines… fizon … foulous… paysa… eeeeen … ou koumans
enterese… ou lizie briye ler tapaz kas sone…
Bat lalang avan koze, mamzel. Ou pa dan bazar isi. Personn pa koz ar Profeser Pigmalion koumsa.
Les li Marie-Louise. Enn spesimenn rar. Enn diksioner sirpat.
mo enn imen mwa… pa simenn… pa misioner
(ar fermte) Choupchap! (ar Sitarra) Ou’le kone kimanier kapav analiz so diare verbal?
Mo pa gagn diare mwa… mo prop… mo’nn lav lame… lipie… figir… mo prop mwa
Ekout mwa, garni fware, ou fer ou lenteresan ankor enn fwa, mo fer skavennjer ramas ou ale.
(ar Sitarra) madam anpes li maltret mwa… get kouma li bitor…
Ou kwar neseser sakouy-sakouy li?… Mamzel, dir mwa ki ou’le; kifer ou’nn vinn isi.
yerswar li ti dir li kapav montre mwa koz prop, ekrir gramatikal… mo anvi pran leson… konn lir… konte… gard kont… ouver enn ti biznes… aster li pe ensilte
Mamzel ou pa pou kapav pey Profeser. So leson kout bien ser.
Mo kapav pey li 200 roupi par mwa… de… san… roupi… pa enn sou… pa enn kas… de… san… roupi… ki ou dir…
Mamzel, fiz profeser li…
Atann! Atann! 200 roupi se 5% so reveni mansiel. Okenn milioner pa finn ofer mwa otan. Enn ti kalkil. Li fer plis ki 4,000 roupi. 4,000 roupi si enn milioner ti donn mwa 5% so reveni mansiel.
so latet pa bon… zame mo ti dir sa… kot mo pou gagn 4,000 roupi par mwa…
(li koumans kriye, plore)
Yer swar ou ti fer ou vantar. Trwa mwa ou ti dir. Mo donn ou sis. Mo pey tou fre: fiz, liv, eberzman, nouritir ek poketmoni. Ou fer sa mamzel la dan sis mwa, pa enn zour anplis, vinn enn dimoun respektab ek respekte; enn dimoun ki konn lir, ekrir, konte; ki koz prop; ki kalifie pou vinn depite, minis e, kifer non, premie minis. Si ou fel ou ranbours mwa doub tou depans. … Ki arive? Ou finn krake?
Sis mwa … sis mwa, tou fre peye? Tantasion tro for! Pa kapav reziste! … Rayt! Mo aksepte! … Marie Louise, pran sa plot laser sal la, met li anba robine, fwet li
lor ros lave si neseser; bril so lenz sal; al kot Sarlo, kot bazar, pran tou lenz ki bizen e dir li met lor mo kont. Dan sanbdami ena lenz pou madam. Fer li sey lenz ki al ar li…. Me avan, pa bliye, brose, lave ar savon, sampou, … servi lans si neseser…
anba robine … mo pou gagn lakranp toutou… mo pa bizen ou lenz… mo onet mwa… pa enn laryaz… mamzel anpes li koz koumsa ar mwa…
Misie kot pou met li dormi?
Met li dan enn kazot dan poulaye.
madam pa les li tortir mwa… mo ale mwa… enn lalaz fou sa…
(li galoupe li al kot laport) Mamzel Liza, si ou swiv mo konsey e aprann kouma bizen, toulezour, ou tann mwa, toulezour ou pou gagn sokola, gato, friyandiz e pou amenn ou promne dan loto. Dan sis mwa ler ou marse dan sime bann galan polipot pou grene lor ou kouma zamalak kont-sezon. Prosenn eleksion, benker sek ou pou kandida; ou pou eli e premie minis pou sipliy ou pran enn minister…. Gout sa! (li donn li enn tablet sokola)
kouma pou kone si pa finn met ladrog ladan pou soul mwa.
(li kas tablet la ande, aval enn lamwatie e ofer lot lamwatie la Liza) Ou satisfe!
(Abriti, Liza so labous ouver; Pigmalion glis bout sokola la dan so labous. Douser fane dan so labous. Li pe zwir sokola la.) Si ou fer seki dir ou fer, toulezour ou kapav antonn kantite sokola ki ou anvi.
Mamzel, ou dakor?
Mamzel Liza, asiz lor sa sofa la; mo met enn kousen deryer ou ledo. … Ou aksepte aprann, fer zefor pou vinn enn gran madam?
peyna marday ladan… fer labous dou pou sipakizafer…
Mamzel Sitarra ek Madam Marie-Louise pou la pou protez ou. Dakor, pa dakor? Hen ala enn lot tablet sokola.
mo da…kor… me…
Marie-Louise amenn Mamzel Liza dan so lasam e prepar li pou dezene.
Profeser, mo ti’a kontan met tou kart lor latab. Dabor, sa mamzel la ena enn fami ki pou rod li… ki pou dan langwas…
aledota… depi 14 an mo viv tousel… mo trwaziem belmer ti fou mwa deor… dir mwa al debrouy mo difil … li pa kapav nouri mo lever…
mo papa enn gran triyanger ki finn bwar dilo dirwi sa madam la… seki li dir samem…
Boyfrenn, partner?
aledota… kisannla pou enterese ar mwa
Mamzel Liza, ler mo fini ar ou, bann zom pou lager, touy zot kamrad pou reysi marye ar ou. Parol Profeser Pigmalion! (Marie-Louise ek Liza sorti)
SIRARRA
Ena ankor kart pou gete!.
Ou kontan get kart?
Mo pe koz serye, pa pe badine! Pandan 6 mwa enn zennfi pou viv isi. Mo bizen sir pa pou ena okenn zes.
Ou kone ki mo pe dir. Enn zom ki pa vie, enn zennfi trant an. Latirans ki souvan ena ant profeser ek zelev. Lor la fale pa ena okenn konpromi. Nou dakor? Relasion bizen res profesionel.
Be ou?
Mwa? Ar mwa pa pou ena problem.
Mo enn lesbienn. (Marie-Louise retourne)
Profeser, mo bizen koz ar ou.
Wi, Marie-Louise.
(Sitarra fers demars pou sorti) Non, Mamzel Sitarra, mo prefer ki ou reste. Apart mwa ki finn abitie ar ou manier, aster ena de mamzel ki pe viv isi pou enn bon bout letan. Mo kwar nou bizen tom dakor lor detrwa kiksoz.
Bizen anplway plis dimoun.
Bizen ogmant bidze depans.
Ou pou les mwa koze?
Wi, Madam! (li fer grimas koumadir fermtir ekler pe ferme) I am all ears.
Par respe pou sa de mamzel la ou pa kapav trene dan lakaz dan ou boxersort, ou gro vant deor…
Gro vant? Kot mo vant gro?
Non, tablet sokola… Ou pa kapav atab, apre tidezene, rote, pete…
Mwa mo rote, pete? Madam Marie-Louise mo kwar ou pe ekzazere … enntipe…
(trouve li pa pou sede) Ou pa kapav les ou soulie ek soset sal omilie salon. (Pigmalion pe rod enteronp li) Non, les mo fini. Ou bizen aret fime dan bann landrwa kot ena lezot dimoun. Si ou anvi fime, al dan ou biro ousa dan ou lasam.
Aster mo mama ole mo marye. Nowe! Sitarra, ou konpran kifer ou ena tor sipoze ki mwa Profeser Pigmalion mo enterese pou flerte ousa kourtize. Mo tro kontan mo liberte!… Madam Marie-Louise, vos désirs sont des ordres! Ramas ou roten bazar. (Marie-Louise sorti) … Sitarra, talerla, avan toufann vinn kraz tou, nou ti pe koz enn zafer serye. Servi lamizik kouma disik pou fer pilil amer poezi desann.
Vremem ou latet dir! Si diferan lamizik pe kapav fizione, kifer bann diferan expresion artistik pa kapav fizione. Dayer li pa nouvo sa. Ki ete enn sante? Fizion poezi ar lamizik. Shakespeare pa finn marye poezi ar teat? Ki ete opera? Fizion teat, poezi ek lamizik. … Eh, kifer ou finn ekrir tex pou komedi mizikal ek opera rok?
Enn moman febles! … Pou ou tousa bien senp me mwa mo pa sir… me atansion … mo pa kont me mo per ki travay ki mo pe fer depi plis ki 40 an tom dan dilo.
Les lepep deside.
(silans)… Lepep deside? (Marie-Louise retourne)
Dife lor ou patron. Ena enn misie kot laport ki dir ki li papa Liza e ki li bien bizen koz ar ou.
Les nou kannsel nou diil!
Pa kestion! Fer li rantre, Marie-Louise.
(Pigmalion al asiz lor enn sofa, ouver lagazet divan li. Papa Liza rantre. Li sal, li santi rom. Sitarra ki ti pre kot laport, lor vites al kot lafnet. Marie-Louise
sorti.)
bonzourkapitenn… BONZOURKAPITENN… (okenn repons) BON ZOUR KA PI TENN… (Pigmalion bes so lagazet, fixe li)
(sek-sek) Ki ou bizen?
(klerman li’nn entimide) mo… tifi… liza… li isi… mo ‘le kone… kifer…
laz … kot mo pou konn sa… mo premie madam ti gagne…
Komie madam ou finn ena?
komie… atann mo konte… ti ena… apre… apre… lerla… answit… 5 kapitenn…
Ou finn marye 5 fwa?
marye kapitenn… zame… nou bann sosialis nou distribie lamour… kapitalis ki gard kont… lepep pa gard kont… nou pran… nou done… nou pran…
Ou viv dan pese? Ou pa per pinision Bondie?
pese kapitenn… donn lamour… pran lamour pese… erer kapitenn… pa samem mesaz Zezikri… donn lamour… pardonn pese…
Pappao! Ou enn gran filozof ou!
pa koz foutan sef… nou ti dimoun… nou bizen trase… nou swiv mesaz labib… trase e miltipliye… be mo tifi…
konte fini… be mo tifi…
Ou tifi? Ah wi! Ou finn vinn delivre ou tifi; anpes li tom dan enfami pli pir ki lamor!
ki ou pe koze… mo’nn dir sa mwa… kapitenn… ou enn gran dimoun… ou konpran gordonn… enn tibaba ne… bizen okip li… donn li manze… li vinn enn zoli fam…
enn jenntoulmenn enterese… bel zwisans garanti… be papa la… tou so lapenn pa gagn nanye… chombo mem…
Ou’le vann ou zanfan?
pa koz koze kapitalis… aste… vande… pa sa… konpansasion, konsolasion pou enn papa dan tristes… tristes separasion… separasion trites eg-dou…
Si ou sagren, be pran li ale! (li kriye for) Marie-Louise, …. Marie-Louise al sers Mamzel Liza!
pa mal konpran mwa kapitenn… ki liza ete pou mwa… zis mo laser ek mo disan… apart sa nanye… me si li itil pou enn lot dimoun ena so pri ki bizen peye…
Ou pe koz langaz kapitalis la.
pa kapitalis me lozik… ki ete 500 roupi pou ou. … pou mwa se enn sware memorab, manze, bwar, amize, soul bontan…
Kouma ou kone li isi? Parye ou finn avoy li pou fer santaz?
kapitenn… mwa artir triyangaz… mo fer serman lor labib sakre ki zame mo finn pans pou donn enn jenntoulmenn meritan okenn dezagreman… taxi ki ti amenn li isi ti retourn kot li pou al sers detrwa ti zafer personel… enstriksion formel… pa bizen lenz… aster mazin soufrans enn papa… pa bizen lenz vedir touni-touni… mo mazinn loner mo tifi… sofer taxi donn ladres… ala ze swi la…
Ou finn vinn sov loner ou zanfan?
ala ou rekoumanse… Rs 500… mwa ek mo madam nou pou servi li pou remersie bonte bondie ki finn fer enn gran dimoun ramas nou zanfan…
Mamzel Sitarra, ki ou dir si nou donn sa gran filozof la Rs 1,000?
kapitenn pa fer sa krim la… ou donn mwa plis mo pou rod ramas kas dan labank e lerla salam liberte… lozik kapitalis may mwa dan lak…
Ou sir Misie… Ou pa finn dir mwa ou nom.
mo ti dir ou… artir triyangaz… pouvouservir
Ou nom se Artir Triyangaz Pouvouservir?
non… artir… triyangaz… samemtou
Artir Triyangaz Samemtou ala Rs 500. Ou sir ou pa’le plis?
azsyourazwax…
Pa zis filozof me lengwis ‘si. Barrebap!
(Papa Liza pran sime sorti. Ler li ariv kot laport, li tap ar Liza ki pe rantre ansam ar Marie Louise. Li entimide par elegans enn zoli mamzel prop e bien abiye.)
pardon mamzel…
kiarive… to pa rekonet to prop zanfan… ki to finn vinn fer isi… tansion to rod fer marday… mo fer lapolis ramas twa… iiimmm… to santi pi larak…
liza twa sa… mirak… tonn sanze net… nou lasans finn porte… aster ki to dan bien pa bliye to papa ki finn donn twa lavi… vinn rann nou vizit kan to gagn letan … fale pa fer nimakrram… bondie ankoler…
Madam Marie-Louise montre sa misie la sime sorti.
orevwar otankevouzet… (Li sorti. Marie-Louise akonpagn li)
Mamzel Sitarra, fer mwa rapel pou rekomann Misie Artir Triyangaz pou post Prezidan-Doner Gran Sosiete Moralite Lamerik. … Enn lot zafer! Lor seki nou ti pe diskite, eski aster ou touzour sir lepep ena kapasite deside ki bon, ki pa bon?
Wi, si ou pa pran move lekzanp pou lamone kontan. Misie Artir Triyangaz enn bien move lekzanp, mo kwar. Nou sey enn lot experyans. (li al kot piano, koumans zwe ek sante)
Tou mo bann zetwal aswar
briye ar dife gayar
exsepte enn gro zetwal
ki kasiet deryer pal-pal,
vadire li gagn onte
tansion lezot sikane,
dir so bobes kabose,
so kenke mal netwaye.
(foutan, fer boufon)
tou piti ki mo fer papa goulou
jab la manze
mo koz ar ou napa koze
mo riy ar ou napa riye
nwale nwale nwal fer lamour
Enn zour mo dimann Tiprens
dres bobes, netway kenke.
Zetwal mat sey enn kadans
me vit tou degrengole.
Dan lesiel pou’ena retar
tank zetwal mat tas dan nwar.
bouze mama! donn li!
(tou lizie fixe lor Liza ki pe danse ar boukou talan)
Dan salon Madam Pigmalion, mama Profeser Pigmalion. Amebleman ek dekorasion montre boukou fines ek elegans feminen. Madam la kot so ti latab travay. Li pe ekrir. Mazordom rantre pou anons larive Profeser Pigmalion.
Profeser Pigmalion!
(profeser Pigmalion rantre)
MADAM PIGMALION
Adan, mo finn fatige dir twa pa vinn kot mwa zour ki mo resevwar vizit. To efrey mo bann envite. Si sa kontinie mo nepli pou ena kamarad. To pou farous zot tou.
Enn fason koz ar so zanfan inik? (li al anbras li)
Enn detro!
Ma, mo bien bizen to koudme. Enn mari louvraz! Mo’nn ramas enn tifi.
Ramas enn tifi? To ramas dimoun parey kouma nou ramas fey sek anba pie ousa koray lor laplaz. Eski se pa tifi la ki finn ramas twa? Ki laz li ena?
Anviron trant an. Kifer?
MADAM PIGMALIOM
Kifer to pa marye ar li?
Ma, ala to fatigan la! Mo finn deza dir twa. Kan mo zwenn enn fam ki ariv to nivo, to oter, kikfwa mo’a pans maryaz. Ziska ler tou fam ki mo finn zwenn pa depas oter to sevi. Madam Pigmalion, bliye to rev pou vinn belmer.
Pourtan bien bizen enn fam pou met enpe diplon dan to latet. Bon, dir mwa ki mo bizen fer. (Pigmalion asiz lor ti latab travay so mama) Adan, pa asiz lor mo latab. Li frazil. Enn meb 18em siek! To pou kraz li. Li pa’nn fer pou to gro deryer.
Arryo, Maman, mirak tu es vulgaire. … Bez lor mwa, Ma. Mo finn met paryaz ki mo kapav transform enn tifi san okenn ledikasion, enn veritab ti jangli, e fer li
kalifie pou vinn kandida dan eleksion zeneral apre sis mwa leson entansif. Pandan trwa mwa mo finn okip li lanwit-lizour…
lanwit…
Aret badine Ma! Aster finn ariv ler pou premie tes. Kouma li pou konport li dan sosiete… Mo’nn donn li enstriksion formel. Pa koz nenport. Koz zis bann ti zafer
ensinifian. … lor meteo … lor lasante ets.
(mazordom rantre)
Madam Danbalans, Mamzel Fi Danbalans, Misie Jo Danbalans. (Trwa Danbalans rantre. Zot fer letour pou dir bonzour tou dimoun. Mazordom sorti.)
Sori nou anretar Madam Pigmalion. Anbouteyaz partou. Kan pou trouv so solision?
Fer kouma mwa. Mont bisiklet. (li sante) “Mwa, mo bien kontan pedale.” … Mo gagn lenpresion ki nou finn deza zwenn. Nou pa finn zwenn resaman?
Zot konn mo garson Adan?
FI DANBALANS
Mo finn antandre parler son reputasion. Bonjour!
JO DANBALANS
Bonzour Profeser!
Mo onore fer ou konesans. Madam Pigmalion, si ou okipe, nou va repase enn lot zour.
Non, non, reste. Mo garson pre pou ale. Asize, met zot alez. … Adan, to pa ena travay pou fer?
Mo pe atann zot vini.
(mazordom rante)
Mamzel Sitarra ek Mamzel Liza.
(Sitarra ek Liza rantre e mazordom sorti. Madam Pigmalion akeyir zot, prezant zot lezot dimoun e montre zot kot pou asize. Liza extra elegan. Li kler ki so nouvo ledikasion pe donn li boukou lasirans ek fines. Jo bien atire par Liza. Li pran enn plas ser-sere koste kot li. Fi pe rod enpresionn Pigmalion.)
Professeur, dire nou quefaire ou pa promouvoir la langue française?
Pou ki ou aret koz patwa!… Aster mo rapel kot mo ti zwenn zot. Enn swar dan lavarang teat Porlwi … ti ena gro lapli.
Quelle mémoire! Impressionnant!
Madam Danbalans…
Apel mwa Fatma. Depi lontan mo anvi zwenn ou pou dimann ou kifer ou pa ouver enn lekol kot dimoun ki enterese kapav aprann lekritir kreatif … ou kone … ekrir poem, tizistwar, sketch, pies teat. Mo kwar boukou dimoun, so zenn kouma so vie, pou enterese.
Ou sir?
Ma mère a raison. Moi osi sa pourra menterese.
FATMA DANBALANS
Mo’nn lir enn liv lor art terapi. Pa kone si mo ena rezo. Li paret ki kreativite kapav ed dimoun sorti depi depandans ladrog. Vo lapenn seye. Si mo gagn enn formasion, kapav servi li pou ed lezot tras sime liberte…
Moi osi sa pourra menterese. (Pigmalion preokipe par konportman Liza ki ziska ler pa finn dir enn sel mo apart bonzour ek mersi.)
Fer so ek imid zordi.
Gramaten meteo finn anonse ki dan lapremidi pou ena lapli toransiel lor bann oter e ki aswar pou ena enn lesiel san zetwal, san lalinn. “Nwar, nwar, nwar do mama, get kouma fer nwar.” Tanperatir pou fliktie. Timama so, timama fre.
Sa klima la move pou lasante.
Ena toutsort kalite lagrip: avier, porsinn, A, B, Z… Mo papa ti ena enn meksinn efikas: lodvi. Enn fwa mo tantinn ti gagn lakranp-lafiev. Mo papa ti servi enn ti
lantonwar pou plen so lestoma ar lodvi…
Li pa ti toufe?
Toufe? Non, li ti revinn gayar. Akoz sa mo pa kwar li ti mor akoz tiberkiloz. Zot ti avoy li manze.
Avoy li manze?
Nouvo lamod lengwistik! Avoy li manze = touy li.
Zot ti tué li? Seigneur, Marie, Joseph!
Fer nou kwar li ti mor par maladi. Kouyonad! Kot so sapo lapay finn ale? Li ti promet pou donn mwa. Zot finn tor li.
Tor li?
Tuer pou voler un chapeau? Toimem ti pe kapav croire!
(Liza finn gagn enn lodians. Nanye pa pou aret li aster)
To pa’le kwar? Dan mo fami, zot kapav touye pou enn bout dipen!
Incroiyableee!
Kifer to koz bizar koumsa? To pa kapav koz kouma tou dimoun? … Ler li’nn mor zot dir lodvi finn touy li. Fos! Fos net! Pou li lodvi ti kouma dile mama pou enn
tibaba. Chakala lodvi sa! Zot finn fer li bliye respire. Kas so bobes, kas so kenke, bril so lames. Pa zis sapo lapay fonndos. Kot batana ete? Batana nayba. Zot finn nway so lames. Samem so yes!
Zoli sa nouvo lamod lengwistik! Kot kapav aprann sa?
Liza donn leson partikilie. … Bon Liza, finn ler pou to sant enn sante pou nou. Sitarra pou akonpagn twa lor piano.
(Sitarra al asiz kot piano, Liza al dibout kot piano la)
Mo pou sant enn tex par Profeser Pigmalion; lamizik, aranzman ek akonpagnman par Sitarra. So tit se “KONESANS NORMAL, KONSEKANS GOLMAL”.
Tazia, mo beti, fit giling-giling;
Yanndou mo babou sof kachia-kachia;
Rashoudou fifi bros saregama.
Aster anou sant konesans normal
dan nik ti-kare fitir foupamal.
Golmal ek bankal ala donn sawal!
Gonaz ouver bal dan lebra joukal;
lagal ek leral fer zot bakanal.
Misie Satisfe dan so ti-kare;
Madam Trouvtoukler dan so ti volier;
Trwakar rev revolt dan nisa leter;
Konntou San-Aprann, Bobes Kabose
mont lor kes bankal pou dikte par ker
mesaz rabase dan karo golmal.
Joukal Tilespri, Fanal San-Lames,
Banal Lekersal, Rafal Riskales,
Leker Lasesres, Lespri Lomdezes
pe rod fer dime vinn kouma lavey;
fer ti-kare yer akous serk poler;
fer demokrasi koz dan laparey;
larme difolter regle oparler;
konsekans golmal promet larises.
Aster anou sant konesans zekler
ki ekler dime ar lalimier kler
e fer tou zanfan regagn zot sourir.
(Reaksion lodians extra pozitif. Pigmalion aster sir li pou gagn so paryaz.)
Liza, Sitarra pou akonpagn twa. Zot loto pe atann anba. Sitarra, mersi. Mo ena detrwa zafer pou okipe. Tanto nou zwenn.
(Liza ek Sitarra sorti. Jo galoupe al zwenn zot. Li kler ki so latet finn gate ar Liza.)
Profeser,…
Apel mwa Adan.
… sa sante la kapav servi pou fer azitprop…
Servi poezi pou fer politik? Koumadir pe melanz dilar ar sanbrani!
Ou kwar lepep tro bet pou konpran poezi?
Pa sa …
Ki ‘sa’ alor?
Fer dimoun aprann lir, pa zis bann sign, me sirtou bote ki kasiet dan form, stil, striktir, ant lalign … lektir avanse. Si abitie dimoun zis ekoute kouma zot ekout
diskour dan miting zame, mo dir ou zame, zot lapo pou vinn sansib. Zot pou res gro fey.
Avan galoup san yard, bizen aprann marse avan, ou pa kwar?
Kouyonad aprann marse! Chakala galoup san yard!
Ki ariv ou tifi?
Pa pran kont. Enn zistwar tris. Ziska ler li pa finn gagn so reper. Kan li ti zenn, bann zanfan dan so lekol ti pe sikann li. Ou kone kouma bann zanfan kapav kriel parfwa. So mama Mizilman, so papa Katolik. Li ankor gagn difikilte zer sa realite la. Souvan li sorti dan enn extrem pou al dan lot. Bizen bien pasian ar li. Me enn bon tifi, mo asir ou.
Si mo kapav ede pa ezite dir mwa. .. Kikfwa si li gagn konfians dan pouvwar so prop parol…
Mersi Adan! Pa’nkor gagn deklik la. Enn zour mirak la pou arive… Bon, nou bizen ale. To vini Fi? Orevwar Madam Pigmalion. Vini Fi. (Fi ek Fatma sorti)
Liza enn bien zoli tifi; zoli e sirtou ranpli ar talan. Aster mo konpran to latirans.
Latirans? Peyna latirans. Li obze enn paryaz.
Tou dimoun enn obze pou twa.
Ma, to konn zistwar Fi Danbalans?
Ki to’le kone?
Li enpe bizar.
Enn zistwar tris. Premierman li pa ti kapav fer fas sikane, mokri, ensilt bann ki pa toler diferans me pli grav, enn swar enn geng voyou ti tom lor li, bat li, zour
li, viol li. Sa finn tromatiz li net. Li enn bon zanfan me so enstabilite lengwistik fer dimoun kwar ki li enn snob. Li pe zis rezet seki li asosie ar so experyans
negatif, penib… li onte seki li ete. Pov tifi!
So mama, Fatma?
Fatma li enn dimoun pou ki mo ena boukou lafeksion ek respe. Li enn fayter. Li enn fam libere ki diriz enn ONG ki okip bann fam andetres. So mari ti mor dan enn aksidan e tousel li finn elve so fami. Zordi so pli gran traka se Fi. … Ki to plan pou Liza?
Plan? Ki plan? … Dan trwa mwa mo sir li pou ena ase epeser kiltirel pou poz kandida. Lerla mo travay fini.
To responsabilite?
To ramas enn dimoun dan lari. Kouma enn mazisien to fer li vinn enn lot dimoun. To gagn to paryaz; to rezet li dan lari? To trouv sa normal?
Si mo pa ti ramas li kouma to dir, kot li ti pou ete?
Alalila! Mo retourn li dan so anvironnman natirel.
Adan, to enn dimoun san leker.
Leker se zis enn laponp. Bizen servi lespri dan lavi!
Zom! Zom! Zom! Kan zot pou aprann reflesi ar leker?
Ma, kan to ankoler to pli zoli. Papa zame ti dir twa sa?
Eta kouyon, bez to sime ale!
fer kone tomem mo mama
kantmem mo seve krepi
napa fer nanye
kantmem mo nene plat
to nene pointu
kantmem mo lapo nwar
to lapo blanko
Orevwar Mama que j’aime beaucoup, m’a donné tout.
(Madam Pigmalion lans enn liv lor li. Li koule pou evit li.)
Kot Profeser Pigmalion, trwa mwa pli tar. Finn fini minwi pase. Pigmalion, Sitarra ek Liza anteni sware. Pigmalion bien exite. Liza fatige; li trankil e trakase.
Kouma nou ariv laba mo ti kone mo’nn fini gagne. Benker sek! Pa kapav bare. Ler sekreter PM koste, mwa mo ti koumans plen. Tro fasil! Tro-tro fasil!
Vouzoto! Zot realize finn fini minwi pase. Bon, mo al sanz mo lenz. Lerla mo redesann pou enn latizann.
Latizann! Mo ouver enn boutey sanpagn.
Pa fer tapaz! Marie-Louise pe dormi.
Dormi? Al lev li Liza. Dir li vinn selebre ar nou.
Adan, li fatige; li bizen so somey. … Donn mwa dis minit; mo tir sa lenz enkorfotab la e apre mo bwar enn gout sanpagn ar twa. Liza, res ar Adan ziska mo retourne.
Liza, to pa’nn trouv mo pantouf parla?
Adan, premie dabor ou finn tir soulie, soset omilie salon. Madam Marie-Louise pou wayld. Peyna nanye ki fer li plis ankoler.
Mo kasiet li anba sofa!
Deziem dabor Misie Adan, ou bizen okip ou pantouf tousel kouma enn gran garson.
Eh! Ki mous finn pik twa?
Mous pik mwa? Non! Aster ki mo finn fer ou gagn ou paryaz mo finn vinn anplis…
Kisasa? To finn fer mwa gagn mo paryaz? Mari toupe! Moutouk ensinifian!
Ou ensilt pa pou sanz nanye. Mo finn abitie ki ou tret mwa kouma enn nanye ditou. Me aster mo konn mo lafors.
Espèce de nimakaram!
Koz prop Profeser. Pa melanz kalchoul.
Eta ti moutouk, twa ki pou dir mwa kimanier koze. To toupe depas lodas!
Pandan sis mwa nou finn travay ansam…
Nou finn travay ansam? E ou la! Pandan sis mwa mo finn nenenn twa, montre twa kouma koze, marse, respire. Tou seki to ete zordi se lafime mo lesans ki mo finn brile pou fer enn jangli vinn dimoun.
Zordi jangli ki’nn vinn dimoun nepli ena rol.
To ena rol. To bizen fer mwa rapel mo bann randevou; al rod mo pantouf; fer mwa rapel kot mo bann zafer ete kouma to’nn fer depi to’nn vinn isi.
Dime gramaten mo pe ale.
Kotsa? Kifer?
Mo nepli ena kont pou rande. Kontra finn expire.
Kontra? Ki kontra?
Fer enn jangli gagn ase epeser pou vinn depite. Dan gardennparti ek konser apre, PM finn montre boukou lentere e mo finn gagn enn lof ferm pou prosenn elexion.
Grasa mo zeni!
San ou led mo pa ti pou reysi sort dan latrap povrete. Mersi. Me ou fer koumadir mo pa finn kontribie ditou. Koumadir Sitarra pa finn amenn so blok. … Eski ou finn panse ki pou ariv mwa aster?
To pou vinn depite, minis, Premie Minis, kifer non.
Personn pa’nn dimann mwa si mo anvi fer politik. Pou mwa tousa ti bann kondision enn paryaz. Pa plis.
To pa anvi vinn depite?
Be to res isi, donn Marie-Louise enn koudme pou manej mo lakaz e to fer mwa rapel mo bann randevou e …
Toulegramaten al rod ou pantouf!
Eh! Mo’nn gagn enn lide. Mo dimann mo mama rod enn garson pou marye ar twa. Dan so lantouraz ena enn ta zenes kouma…
Jo Danbalans.
Pou bann falokrat, apart maryaz, viv anba enn zom peyna nanye pou enn fam. Sap dan karay papa, tom dan dife mari!
Mwa mo enn falokrat? Mwa, Adan Pigmalion, spesialis lekritir ek artikilasion, mo enn falokrat? Kouyonad! Kakad! Ferfoutad!
Ala ou vinn vilger!
Mwa vilger? Ale do ta! Bullshit! (Sitarra retourne) Sitarra to dakor ar Liza ki mo enn falokrat vilger?
Falokrat sertennman. Vilger souvan. Pa toultan.
Eski ena enn konspirasion kont mwa?
Aster ou pe vinn parano.
Depi kan to sikiat?
Depi fek.
Adan, sanpagn la kote?
Anfen enn bon koze! (Li sorti)
Liza, to lizie rouz. To’nn plore?
Pa grav! Parfwa li fer mwa araze.
Li pa enn move boug me parfwa li ena karakter petar.
Pa sa ki afekte mwa. Li fer koumadir mo enn ta malang. Ar twa so konportman diferan. Li respe twa. Li montre so admirasion. Me ar mwa … enn lot zafer. Li fer
koumadir mo kontribision dan tou seki finn arive li mwens ki zero.
Li’nn dir twa mersi me pou mwa pa finn ena enn sel mo zanti.
Mo kapav dir twa ki li finn bien apresie to kouraz, lentelizans ek determinasion.
Me ar mwa, zame li pa exprim li.
Kikfwa li provok twa par expre.
Pa kone! (li al pre ar Liza, ser li dan so lebra, anbras li lor so labous) Pa fer nanye koko, biento tousa pou deryer nou. … To pou aksepte tiket ki PM finn donn
Mo pa kwar. Ena de kiksoz ki atir mwa. Travay dan domenn lamizik ar twa e donn enn koudme Fatma.
Travay politik li konpatib ar tousa. Okontrer to pou kapav ed nou travay devlope pli vit. To pe ezite parski li enn zafer nouvo. To pou kapav ed nou fer bann miray grene. Nou koz sa pli tar ansam ar Fatma. (Pigmalion retourne ar boutey ek ver sanpagn)
Ale bann fam, donn mwa enn koudme. Liza enn ti gout … zis pou fer mwa plezir? Aster ki to pe vinn depite to kapav bwar divan to gourrou.
Mo kwar ki kontra finn konplete, nepli valid. Mo finn liber mo gourrou. Mo nepli ena gourrou.
Once a guru, always a guru!
Profeser Pigmalion, dime gramaten mo pe ale.
Pe ale? Kotsa?
Pa kone. Me kouma kontra travay finn expire, mo bezoin al chercher ailleurs. Mo bizen konn enn zafer: bann lenz ek bizou li pou Sitarra, ousa mwa? Mo pa’le lapolis vinn rod mwa.
(Li extra ankoler me li kontrol limem)
Sitarra, mo finn bien reflesi lor to propozision. Mo aksepte ki to itiliz mo bann poem pou konpoz bann sante. To travay enpresionan. Felisitasion!
Adan, mo mision isi finn konplete. Dime mo pe retourn kot mwa pou kontinie mo travay. Mersi pou tou!
(Li tris me li pa les paret) Oke! (Li al asiz lor enn sofa. Lerla li realize ki tousa letan la li pieni. Li kriye for kouma li abitie.) Liza … Liza mo dir!
Wi Misie!
Liza, kot mo pantouf?
(Liza al ramas enn pantouf, lans li lor li ar lafors) Ala li la Profeser! (Pigmalion koule pou evit prozektil la.)
Felisitasion mo Liza! Aster to’nn pare pou fer fas. Bravo!
(Liza ek Sitarra trap lame sorti)
Dan salon Madam Pigmalion. Madam la kot so ti latab travay. Mazordom rantre.
Madam, Profeser Pigmalion kot lantre. Li dir li bien bizen koz ar ou.
Al dir li vini e mont lao pou dir Mamzel Liza ek Sitarra pa vinn isi tank mo pa dir zot. (Mazordom sorti e enn timama apre Pigmalion rantre kouma enn siklonn)
Ma, Liza ek Sitarra finn kas pikan!
Kas pikan?
Wi, kas pikan, fonn, flonn, fonndos, faypatsankler! Pou Sitarra mo ti kone me Liza … Liza …
To kouma enn zanfan ki finn perdi so zouzou!
Kisannla pou fer mwa rapel mo bann randevou, pou rod mo bann zafer personel ki finn egare…
Anploy enn sekreter.
Ki pas dan latet enn fam pou fer enn zafer parey? Mo nepli konpran nanye. Pourtan tou finn mars bien dan lord. Li’nn gagn so paryaz; PM finn ofer li enn tiket. Olie rekonesan li avoy pantouf lor mwa e ler mo leve gramaten mamzel finn disparet. Dir mwa mama, eski enn zom ti pou konport li koumsa?
Adan, kan to pou konpran ki dimoun pa masinn ki swiv instriksion profeser? Kouma bouldozer to roul lor santiman dimoun. (Mazordom rantre)
Profeser, enn misie Artir Triyangaz dir ki li bien bizen koz ar ou.
Kouma li kone mo isi?
Madam Marie-Louise finn dir li.
Fer li rantre… Ou pa mayn, Ma? (Madam Pigmalion dir non par enn mouvman latet) Oke, dir li vini. (Papa Liza, kostime, kravate rantre) … Papapapapa! Misie
Triyangaz, ou finn gagn lotri?
Pir, boukou pli pir. Kifer ou’nn fer mwa sa kalite mesanste? Akoz ou azordi mo finn vinn esklav moralite bourzwa.
Akoz mwa? Kouma sa?
Pa ou sa ki finn rekomann mwa pou post Prezidan-Doner Gran Sosiete Moralite Lamerik? Zot finn aksepte mo nominasion ar enn saler 1,000,000 roupi par an. Depi sa zour la mo finn vinn prizonie lozik paysa. Toulezour mo dekouver nouvo fami, nouvo kamarad, nouvo konesans. Pir ki tou mo madam finn gagn foli grander. Li dir mwa ki li pa kapav kontinie viv dan pese. Si mo pa marye ar li, li pou kit mwa, denons mwa dan lapres, ekrir Gran Sosiete Moralite Lamerik…
Ou ti bizen kontan. Baro ou prizon ouver.
Samem problem la. Mo’nn fini gagn gou pou enn lavi delix. … Mo pe marye mo madam. Akoz sa mo’nn anvi zwenn ou pou dir ou ki grasa ou mo finn vinn ris me mari malere.
Enn bon nouvel sa. Ou kapav aster okip Liza.
Ki Liza vinn fer ladan?
Avan ou pa ti ena mwayen. Aster ou ris. Li ou devwar okip ou zanfan.
Pa tourn kouto la dan mo blesir. Koumadir mo pa pe ase soufer! Mo pa finn vinn koz lavenir Liza. Mo tifi konn debrouye tousel. Mo finn vinn dimann ou vinn mo besmenn.
Mwa besmenn? … Dan ki lak mo pe rantre? Taler tann dir mo pe vinn paster. Fouf!
Ou pa’le dir ou tifi ki ou pe marye?
Mo ti’a kontan me li pa posib. Mo pa kone kot li ete.
Mwa mo kone. (Li sonn enn laklos; mazordom vini.) Al dir sa de mamzel la ki bizen zot dan salon. (mazordom sorti)
Zot kot twa e to pa dir mwa nanye… fer mwa trakase dan vid.
Zot finn dir mwa zot pa anvi get twa. Ki to’nn fer zot koumsa?
Mwa? Fer zot kiksoz? Twamem ti pe kapav kwar! (Sitarra ek Liza rantre anmemtan, lame dan lame)
Sitarra mo prezant twa to boper! Papa mo prezant twa to belfi.
Ansante Mamzel!
Sitarra.
Ou pa soke, ou Prezidan-Doner Gran Sosiete Moralite Lamerik?
Soke? Non! Mo les bann ki kontan fer zes fer zot senn. Mwa mo’nn sov. Liza pa bizen mwa. Li konn tras so sime.
Kifer to’nn degize koumsa?
Ki mo pou dir twa Liza? Mo soufrans pe depas kad. To belmer pe obliz mwa marye ar li. Sinon bel-bel garrbarr.
Anfen kikenn pe kapav dres twa.
Ah fille ingrate! To pa sagren mwa ditou-ditou-ditou?
Non! Mo kwar to bien merite.
Madam Fatma! (Fatma Danbalans rantre. Pigmalion al vit ver li pou ser so lame)
Ou pa kapav mazine ki kantite mo kontan ki ou la zordi.
Mo’si parey. Mo ti al get ou kot ou; ler mo aprann ki ou kot ou mama, lor vites mo finn vinn isi. Adan, mo nepli dan balans. Jo finn koumans travay. Grasa ou led Fi pe sirmont so difikilte. Mersi Adan. Mersi.
Eski anfen mo pou gagn enn belfi?
Maman? … Kikfwa wi… si to dakor Fatma…
Kifer non!
Liza anou sant enn sante pou selebre lamour.
(Sitarra al asiz kot piano, Liza al dibout akote e koumans sante.)
Previous PostPrevious LIMEMSA! (libreto pou enn opera pop)
Next PostNext PSOM POU 3EM MILENER